text: Nyt mediehus for grænselandsaviser 
  08 november 2014 kl. 10.18
  Det danske JydskeVestkysten og det tyske Der Nordschleswiger er rykket sammen i et fælles mediehus i Aabenraa. Præsentation i dag lørdag.
  JydskeVestkystens lokalredaktion i Aabenraa er flyttet ind. Sammen med Der Nordschleswiger. De er blevet mediemæssigt roommates.
  Bopælen er Skibbroen 4-6 i Aabenraa. Her er nu 40 arbejdspladser. Og et samarbejde på tværs af aviserne, der alle dækker grænselandsstoffet.
  Således har man valgt at man på tværs af redaktionerne har adgang til alle artikler, så de på den måde er fælles.
  For Danmarks mindste avis, Der Nordschleswiger med et oplag på 2.200, er det nye mediehus i Aabenraa en fremtidssikring, har den tidligere chefredaktør for avisen Siegfried Matlok sagt.
  - Det at JydskeVestkysten og vi som tysk avis flytter sammen var utænkeligt for 5-10 år siden. Det siger noget om den udvikling, der har været, og om at de vanskelige tider, mediebranchen oplever, gør det nødvendigt at rykke sammen, siger han.
  Også chefredaktør Peter Orry på JydskeVestkysten kan melde fred og ro og ingen protester over, at den danske avis flytter sammen med "tysken".
  Chefredaktør på Der Nordschleswiger, Gwyn Nissen. (Varighed: 1.02)
  